b'\n_START_ARTICLE_\nEksplozija v skladi\xc5\xa1\xc4\x8du oro\xc5\xbeja RAF 1944\n_START_PARAGRAPH_\nEksplozija v skladi\xc5\xa1\xc4\x8du RAF v kraju Fauld je voja\xc5\xa1ka nesre\xc4\x8da, ki se je dogodila ob 11:11 dopoldne v ponedeljek 27.11.1944. To je bilo podzemno skladi\xc5\xa1\xc4\x8de streliva. Doti\xc4\x8dna eksplozija je bila ena najve\xc4\x8djih ne-jedrskih eksplozij v zgodovini in najve\xc4\x8dja, ki se je zgodila na britanskih tleh._NEWLINE_Eksplodiralo je med 3500 in 4000 tonami razli\xc4\x8dne municije in streliva. Najve\xc4\x8d visoko eksplozivnih bomb in tudi okoli 500.000.000 nabojev za pu\xc5\xa1ke. Rezultat tega dogodka je krater, ki ima premer 1200m in je globok 120m._NEWLINE_Eksplozija je izbrisala bli\xc5\xbenji rezervoar, ki je vseboval 450.000 kubi\xc4\x8dnih metrov vode, nekaj zgradb, med katerimi je bila tudi celotna kmetija. Dodatno \xc5\xa1kodo je nato naredila \xc5\xa1e poplava, ki je bila posledica tega._NEWLINE_To\xc4\x8dnega \xc5\xa1tevila \xc5\xbertev ne vemo, ugiba pa se, da je v tej eksploziji umrlo okoli 75 ljudi.\n_START_SECTION_\nVzrok\n_START_PARAGRAPH_\nVzroka za to katastrofo takoj po njej niso ugotovili. Dejstvo pa je, da je v skladi\xc5\xa1\xc4\x8du primanjkovalo osebja. \xc5\xbde leto pred dogodkom je bilo brez vodstvenega kadra. 194 neizku\xc5\xa1enih italijanov, britanskih vojnih ujetnikov, pa se je v \xc4\x8dasu eksplozije ukvarjalo s shranjenimi minami._NEWLINE_Leta 1974 so objavili, da naj bi bil vzrok nesre\xc4\x8de nek delavec, ki je odstranjeval detonator iz bombe z medeninastim dletom, namesto z lesenim, kakor je bilo strogo zapovedano._NEWLINE_Dve ogromni eksploziji sta bili videni 27.11.1944 ob 11:15. O\xc4\x8dividci so povedali, da so videli dva zna\xc4\x8dilna gobasta oblaka, ki sta se dvigovala stotine metrov visoko, pod njima pa plamene. Ti so po\xc5\xa1kodovali posesti nekaj sto metrov okoli kraterja. Ogenj naj bi povzro\xc4\x8dale predvsem za\xc5\xbeigalne bombe, ki so jih shranjevali na odprtem._NEWLINE_Razbitine in drobir so povzro\xc4\x8dili \xc5\xa1kodo 1300m okoli. Bli\xc5\xbenja kmetija je dobesedno izginila, apnarna in mav\xc4\x8darna g. Petra Fordesa in nekaj manj\xc5\xa1ih ko\xc4\x8d je bilo popolnoma uni\xc4\x8denih. Apnarna je utrpela po\xc5\xa1kodbe na ra\xc4\x8dun poplavne vode, ki se je izlila skozi uni\xc4\x8den jez bajerja. Kmetije Hanbury hills, Hare Holes in Croft z bli\xc5\xbenjimi ko\xc4\x8dami so bile precej po\xc5\xa1kodovane. Drobir je po\xc5\xa1kodoval celo sosednjo vas Hanbury. Pribli\xc5\xbeno tretjina vsega odpadnega materiala RAF-a je eksplodirala. Ni pa bilo eksplozij v tretjem in \xc4\x8detrtem sektorju, ker naj bi ju obvarovali nasipi iz kamenja okoli njiju. \xc5\xa0koda zaradi udarnega vala se je raztezala vse do mesta Burton upon Trent.\n_START_SECTION_\n\xc5\xbdrtve\n_START_PARAGRAPH_\nTakoj po eksploziji \xc5\xa1tevilo \xc5\xbertev ni bilo skrbno dokumentirano, zato to\xc4\x8dnih podatkov nimamo, ugiba pa se, da je najbr\xc5\xbe umrlo okoli 75 ljudi. Uradno poro\xc4\x8dilo sicer navaja, naj bi bilo 90 \xc5\xbertev ubitih, pogre\xc5\xa1anih ali po\xc5\xa1kodovanih: 26 ljudi v samem skladi\xc5\xa1\xc4\x8du, 42 delavcev v apnarni, kjer je bilo 12 tudi ranjenih in dobrih 10 kmetov, ki so delali v okolici. Prav tako naj bi bilo ubitih preko 200 glav \xc5\xbeivine. Mnoge \xc5\xbeivali naj bi dobesedno raztrgalo, nekaj pa jih je pre\xc5\xbeivelo eksplozijo vendar so poginile do naslednjega dne.\n_START_SECTION_\nZaklju\xc4\x8dek\n_START_PARAGRAPH_\nKljub temu, da je bilo skladi\xc5\xa1\xc4\x8de skoraj popolnoma uni\xc4\x8deno, je RAF uporabljal to obmo\xc4\x8dje za shranjevanje streliva \xc5\xa1e do leta 1966. Takrat so enoto, ki je upravljala skladi\xc5\xa1\xc4\x8de (No. 21 Maintenance Unit) razpustili. Od 1967 do 1973 leta je, v okviru NATO, prav tako za shranjevanje municije, ki je bila poprej shranjena v Franciji, te kraje uporabljala vojska Zdru\xc5\xbeenih dr\xc5\xbeav Amerike._NEWLINE_Sedaj je obmo\xc4\x8dje sicer zapu\xc5\xa1\xc4\x8deno a je kljub temu zaprto za javnost saj naj bi bilo globoko pod zemljo \xc5\xa1e vedno zakopanega nekaj streliva, odstranitev le tega pa je najbr\xc5\xbe za britansko vlado predraga.'